作者:王建
標題:山中寄及第故人
內容:長長南山松，短短北澗楊。俱承日月照，倖免斤斧傷。去年與子別，誠言暫還鄉。如何棄我去，天路忽騰驤。誰謂有雙目，識貌不識腸。豈知心內乖，著我薜蘿裳。尋君向前事，不歎今異翔。往往空室中，寤寐說珪璋。十年居此溪，松桂日蒼蒼。自從無佳人，山中不輝光。盡棄所留藥，亦焚舊草堂。還君誓已書，歸我學仙方。既為參與辰，各願不相望。始終名利途，慎勿罹咎殃。